<classify> HALMASHAURI zimetakiwa kujenga kwa ukamilifu angalau zahanati mbili kwa kila mwaka na kituo cha afya kimoja kwa kipindi cha miaka mitano kwa kutumia fedha za afya.Hayo yameelezwa kwenye maazimio ya waganga wakuu wa mikoa na halmashauri walikutana kwa siku tano mjini Dodoma.Akisoma maazimio hayo, Mwenyekiti wa Waganga Wakuu wa Mikoa, Dk Grace Magembe alisema hatua hiyo itasaidia kuondoa tatizo la upungufu na uchakavu wa majengo na miundombinu bora.Amesema kwa sasa upungufu na uchakavu wa majengo na miundombinu katika zahanati ni asilimia 64, wakati kwa vituo vya afya ni asilimia 88 na asilimia 62 ya hospitali ya wilaya.Magembe alisema pia halmashauri zinatakiwa kukamilisha maboma ya miundombinu yaliyopo badala ya kuanzisha majengo mapya, isipokuwa kwa maeneo ambayo hayana maboma yafanye utaratibu wakujenga zahanti mbili kila mwaka.Kuhusu ubovu wa vifaa tiba katika vituo vya kutolea huduma za afya, Magembe alisema mikoa na halmashauri zinatakiwa kutenga fedha za kutosha kwa ajili ya matengenezo na matengenezo kinga ya vifaa tiba, mitambo na mashine.Pia mikoa na halmashauri zinatakiwa kutenga bajeti kwa ajili ya kuajiri mafundi mchundo na wahandishi kwa ajili ya matengenezo ya vifaa tiba.Kunusu utendaji usioridhisha wa Bodi za afya na kamati za usimamizi wa vituo, wameomba mwongozo wa uundaji bodi za afya na kamati upitiwe upaya ili kuendana na mabadiliko na maboreshi ya sekta ya afya kwa ngazi zote.Aidha, kuhusu wagonjwa kusafiri mwendo mrefu na kuingia gharama kubwa kutafuta huduma za kibingwa, wameomba mwongozo wa utoaji wa huduma za mkoba za kibingwa na ule wa utoaji wa huduma za kulipia za haraka za kibingwa.Aidha, akifunga mkutano huo Mkuu wa Mkoa wa Simiyu, Anthon Mtaka aliwataka waganga wakuu wa mikoa na wilaya kuhakikisha wanasimamia suala zima la maadili kwa watoka huduma katika sekta ya afya.Amesema suala la kuzingaia maadili katika taaluma hilo na kuwa kinyume chake inachafua kwa haraka tasinia hiyo. Pia alisema waganga wakuu wa mkoa na wilaya wanatakiwa kuwajibika ipasavyo na kusaidia juhudi za Rais John Magufuli ambaye serikali yake imeamua kwa dhati kufanya mapinduzi katika sekta ya afya.  <topic>: KITAIFA 